钦定古今图书集成/明伦汇编/闺媛典/第168卷 > 姚箎妻王氏〈姜氏附〉
## 钦定古今图书集成/明伦汇编/闺媛典/第168卷 > 姚箎妻王氏〈姜氏附〉

按《临海县志》：王氏年十八，归姚箎。越八年而箎亡，无
子，舅姑早丧茕茕无依，父母讽再适，泣曰：“天乎，何不
我谅也！”与媵妾姜氏即殡室坐卧，跬步不离。既免丧，
谓姜曰：“汝年少，安能与我共风雨耶？”姜抚棺大恸，自
分必死。王爱之，与共织作三十年。先是王为箎异母
兄埙娶其族女，方有身，谓姜曰：“安知不延姚氏一脉。”
既而埙果得一子，王视若己出。正德戊辰，邻火，将及
其庐，王与姜伏棺号恸，愿与俱焚。乡人裘三、陈练偶
过其门，见而义之，为舁棺出。及营葬，竁二穴以待。节
操才识，乡邦称重。郡守罗侨以事闻，嘉靖间并旌表。